b"\n_START_ARTICLE_\nNokturno za Primorsko\n_START_SECTION_\nVsebina\n_START_PARAGRAPH_\nNavdih za glavno osebo romana Florjana Burnika, ki so ga najprej preganjali fa\xc5\xa1isti, ki je prestal nacisti\xc4\x8dni Dachau ter nazadnje tragi\xc4\x8dno kon\xc4\x8dal svoje \xc5\xbeivljenje v komunisti\xc4\x8dnem re\xc5\xbeimu, je bilo \xc5\xbeivljenje primorskega duhovnika Filipa Ter\xc4\x8delja (1892\xe2\x80\x931946). Burnik je poslan za kaplana k \xc5\xbeupniku Melihorju Galantu v Vipavsko dolino. Zaradi sodelovanja Cerkve s fa\xc5\xa1izmom zapade v versko krizo, saj ne razume, kako lahko Cerkev deluje v neskladju z narodom. Versko krizo premaga med romanjem v Konnersreuth, kjer spozna stigmatiziranko Terezijo Neumann, jasnovidko, preprosto \xc5\xbeensko, ki podo\xc5\xbeivlja Kristusov pasijon, in spozna, da sta Cerkev in narod dve identiteti. V nadaljevanju se soo\xc4\x8di tudi s partizanskim uporom in komunizmom. Narodnoosvobodilni boj prinese prostost Primorski, a Florijan umre - komunisti\xc4\x8dni fanatik ga zahrbtno ubije. Pa vendar je njegov konec zaznamovan s trdno zvestobo narodu in veri in pred kon\xc4\x8dnim slovesom je Najvi\xc5\xa1jemu hvale\xc5\xbeen\xc2\xa0\xc2\xbbza gimnazijo pod slovenskimi Alpami, za kaplanovanje v Kanaanu pod \xc4\x8cavnom, za do\xc5\xbeivetje bo\xc5\xbejega eksperimenta v Konnersreuthu, za genocidni kruh od Kopra do Campobassa, za okus Hitlerjevega tabori\xc5\xa1\xc4\x8da, za do\xc5\xbeivetje vstale Slovenije \xe2\x80\xa6\xc2\xab\xc2\xa0(Rebula 2004: 197.\n_START_SECTION_\nJezik in slog\n_START_PARAGRAPH_\nSlog romana je privzdignjen. Avtor sestavlja neologizme z abstraktnimi pomeni. Pogosto s priponama -ost in -nje, ki jih SSKJ ne pozna: vnebovzeta, novozemeljsko, prazemeljsko; danenje, nevidenje, radovedenje; razvrednotenost, bo\xc5\xbejost, zamol\xc4\x8dljivost; svetostno, prikazensko, videnjsko idr. Da ustvari slovesnej\xc5\xa1i pomen vsakdanje besede, jo pi\xc5\xa1e z veliko za\xc4\x8detnico (Zadravec 2004: 698). Veliko je privzdignjenih bibljiskih besed: Edini, Neprimerljivi, Vseljube\xc4\x8di, On, \xc5\xbdivi, Nebo, Ve\xc4\x8dno idr. \xc5\xa0tevilna so imena cerkvenih osebnosti, teolo\xc5\xa1kih redov in ustanov: Vatikan, \xc5\xbeupni\xc5\xa1\xc4\x8de, pape\xc5\xbe, kardinal, nad\xc5\xa1kof, \xc5\xa1kof, kaplan, bogoslovec \xe2\x80\xa6\xc2\xa0\xc2\xbbSkratka, snop svetih, sve\xc4\x8deni\xc5\xa1kih, katoli\xc5\xa1ko-mitolo\xc5\xa1kih in vsakdanjih pobo\xc5\xbeni\xc5\xa1kih besed je v tem romanu zelo velik.\xc2\xab\xc2\xa0(Zadravec 2010: 116\xe2\x80\x93117)\n_START_SECTION_\nSimbolika\n_START_PARAGRAPH_\nGlavni junak simbolizira tragi\xc4\x8dno \xc5\xbeivljenjsko usodo primorskega duhovnika med fa\xc5\xa1izmom, okupacijo in komunizmom. Burnik je poosebljena usoda primorskih duhovnikov, ki so se borili proti fa\xc5\xa1izmu, podprli NOB in nato po osvoboditvi slabo kon\xc4\x8dali. Roman se dogaja v Vipavski dolini, ki jo Rebula imenuje slovenski Kanaan, svetopisemsko obljubljeno de\xc5\xbeelo (Malek 2005: 10). Roman je spomenik slovenskim primorskim duhovnikom, ki so za ceno preganjanja branili pravico posameznika, da Boga \xc4\x8dasti v maternem jeziku. Peter Kol\xc5\xa1ek poudari, da\xc2\xa0\xc2\xbbRebulov Florijan Burnik seveda ni koncipiran kot politi\xc4\x8dni simbol, a ni\xc4\x8d ne moremo za to, \xc4\x8de nam prav danes pomaga tudi pri politi\xc4\x8dnih premi\xc5\xa1ljevanjih.\xc2\xab\xc2\xa0Glavnega junaka je mogo\xc4\x8de primerjati z Bevkovim Kaplanom Martinom \xc4\x8cedermacem, ki se prav tako upira fa\xc5\xa1isti\xc4\x8dnemu raznarodovanju (Zadravec 2010: 108).\n_START_SECTION_\nPrevodi\n_START_PARAGRAPH_\nDelo je leta 2011 v italijan\xc5\xa1\xc4\x8dino pod naslovom Notturno sull' Isonzo prevedla Martina Clerici. (COBISS) V nem\xc5\xa1\xc4\x8dino sta delo prevedla Vinko O\xc5\xa1lak in Oliver Tim W\xc3\xbcster leta 2007 pod naslovom Nocturno f\xc3\xbcr das K\xc3\xbcstenland. (COBISS) Avtor je za roman prejel tudi ugledno italijansko literarno nagrado Mario Rigoni Stern."